**Јули, 2020г. Бр.7**

**Предвремени парламентарни избори 2020 година**

Во текот на јули, Агенцијата реализираше бројни активности поврзани со мониторингот на изборното медиумско претставување за време на Предвремените парламентарни избори.

На 2 јули, Агенцијата одговори на Претставка од Демократската унија за интеграции – ДУИ во која таа реагираше за организирањето дебатни емисии на програмите на медиумите. Веднаш беше направен увид во податоците од мониторингот на дотогашното изборно медиумско претставување, по што беше посочено дека има радиодифузери кои треба да вложат дополнителен напор и да ги поканат сите субјекти со ист број на листи за да обезбедат баланс во дебатите до крајот на кампањата. До учесниците во изборната кампања беше апелирано да учествуваат во посебните информативни емисии зашто тие се еден од начините како граѓаните директно да се информираат за нивните изборни програми и да ја споредат понудата.

На 6 јули Агенцијата ги потсети медиумите на правилата кои важат при објавување резултати од испитувањата на јавното мислење во врска со Предвремените парламентарни избори, како и дека резултатите од анкетите може да се објавуваат најдоцна пет дена пред датумот определен за одржување на изборите, односно најдоцна до 24 часот на 9 јули 2020г.

Агенцијата на 11 јули ги извести медиумите дека од 13 јули, заклучно со 21:00 часот на 15 јули, важат правилата за изборен молк и ги потсети на сите обврски кои треба да се почитуваат во тој период. При проверка на начинот на известување на радијата и телевизиите за време на изборниот молк, Агенцијата констатираше дека ТВ Телма, ТВ Алсат-М и Македонско радио прва програма - МРА1, го прекршиле истиот објавувајќи аудиовизуелни материјали за носител на функција во органите на власта. За трите радиодифузери се покренати прекршочни постапки.

Извештајот од мониторингот на изборното медиумско претставување за време на Предвремените парламентарни избори беше објавен на 23 јули. Со мониторингот беа опфатени петте радио и ТВ сервиси што ги обезбедува Јавниот сервис и девет комерцијални национални телевизии. За другите програмски сервиси се постапуваше врз основа на претставки. Предмет на надзор беше целокупната 24-часовна програма, од која беа анализирани и кодирани сите емитувани облици на изборно медиумско претставување, а анализата на дневно информативните емисии беше спроведена врз централното издание на вестите. Мониторингот покажа дека четири програмски сервиси на Јавниот сервис, генерално обезбедија избалансираност во вестите исполнувајќи ја двојната формула за поделба на времето во вестите, иако беше нужно малку поголем дел да издвојат за дневните новости, за да можат да ја исполнат својата функција како Јавен сервис – да ги пренесат релевантните информации за развојот на состојбата со Ковид-19 во сите делови од земјата. Од друга страна, анализата покажа дека ниту една од комерцијалните телевизии не успеа целосно да го спроведе принципот за известување пропорционално на бројот на потврдени кандидатски листи и интензитетот на кампањата. При известувањето за време на изборната кампања, кај ТВ Алсат-М и ТВ Шења констатирано е дека не обезбедија избалансирано покривање на изборниот процес во дневно информативните изданија и во посебните информативни емисии во согласност со принципот на пропорционалност според бројот на потврдени листи на кандидати за пратеници. За двата радиодифузера се покренати прекршочни постапки.

На 30-та седница одржана на 30 јули, Советот на Агенцијата го усвои Извештајот за платеното политичко рекламирање на програмите на радиодифузерите, за време на изборната кампања за Предвремените парламентарни избори. Податоците во Извештајот се добиени преку мониторинг на емитуваното платено политичко рекламирање на 69 радиодифузери, коишто се регистрираа во Регистарот на ДИК и склучија договори со учесниците во изборната кампања, од кои 38 телевизии и 31 радио. Дополнително сите податоци се проверени низ постапката на потврдување на извештаите за реализирани услуги на радиодифузерите.

Сите материјали поврзани со Предвремените парламентарни избори се достапни на веб страницата [www.avmu.mk](http://www.avmu.mk).

**Податоци за досегот на радиостаниците и за уделот во вкупната гледаност на ТВ станиците во вториот квартал од 2020г.**

За потребите на Агенцијата изработено е истражување за досегот на радиостаниците и за уделот во вкупната гледаност на телевизиските станици, за вториот квартал од 2020 година. Според податоците во истражувањето, просечен неделен досег на радиостаниците е 35.8%, а најслушано е Антена 5 радио. Просечен неделен досег на телевизиите е 92.2%, а најгледана телевизија според испитаниците е ТВ Сител. Најчесто гледана содржина на телевизиите се вестите.

Извештајот со податоците за досегот на радиостаниците и за уделот во вкупната гледаност на ТВ станиците, за вториот квартал од 2020 година, е достапен на [www.avmu.mk](http://www.avmu.mk).

**Преведени на македонски јазик две публикации и една Препорака**

На барање на Агенцијата во рамки на проектот ЈУФРЕКС, на македонски јазик преведени се публикаците на Советот на Европа „Алгоритми и човекови права“ и „ Дезинформации и изборни кампањи“. Публикацијата „Алгоритми и човекови права“ има за цел да прикаже дел од најважните актуелни прашања од гледна точка на човековите права за Советот на Европа, како и да разгледа евентуални регулаторни алтернативи за кои земјите-членки може да размислат за да ги сведат негативните ефекти на минимум или за да поддржат добри практики. Публикацијата „Дезинформации и изборни кампањи“, содржи преглед на состојбата со дезинформациите од технички и од политички аспект, препораки и мерки за справување со нив.

Во рамки на проектот ЈУФРЕКС на македонски јазик преведена е и Препораката CM/Rec (2007)15 од Комитетот на министри до земјите членки за мерките за медиумско покривање изборни кампањи. Целта на препораката е обезбедување правично, избалансирано и непристрасно известување за изборни кампањи, без дискриминирање или поддржување на некоја конкретна политичка кампања или кандидат.

Двете публикации и Препораката се достапни на [www.avmu.mk](http://www.avmu.mk).

**Соопштенија за јавност**

Агенцијата на 31 јули истакна дека е загрижена за состојбата со слободата на информирање, поради одлуката на Основното јавно обвинителство да покрене обвинение против новинарот и главен уредник на порталот Лидер, Љупчо Златев, поради објавување интерни документи од Управата за безбедност за контраразузнавање. Агенцијата апелираше новинарите да ги почитуваат професионалните и етичките новинарски стандарди, да информираат објективно, непристрасно, а инстититуциите да имаат предвид дека покренувањето обвиненија против новинари за објавување информации, негативно се одразува врз слободата на медиумите и врз напорите за заштита на јавниот интерес.

На 24 јули најостро беше осуден нападот на новинарот Љупчо Златев и беше потсетено дека нападите врз новинарите претставуваат загрозување на слободата на медиумите и на слободата на информирање, а секој вид на притисок води кон уназадување на демократските процеси. Агенцијата ги осуди и заканите упатени преку социјалната мрежа „Фејсбук“ кон новинарката на „Слободен печат“, Мирослава Брнс, и потсети дека ваквите појави се апсолутно неприфатливи.

Советот на Агенцијата на 28 јули преку соопштение категорично ги отфрли наводите на Здружението на новинари на Македонија дека директорот на Агенцијата, на седницата одржана на 15 јули се обидел да влијае на членовите на Советот, да донесат одлука на штета на телевизите Алсат-М и Телма. Советот посочи дека обраќањето на директорот на Агенцијата во врска со прекршувањето на ТВ Телма на изборниот молк во кое тој изнесува добиени информации, не може да се толкува како обид за влијание. Напротив, членовите на Советот треба да бидат запознаени со сè што се случува во медиумската сфера, особено кога станува збор за сериозни прашања како вршење притисок врз медиумите.

Имајќи ја предвид потребата да бидат презентирани сите факти, а не само ставот на ТВ Телма по повод жалбата на Агенцијата против пресудата за прекршување на изборниот молк, изнесен во нејзината реакција во вестите на оваа телевизија, Агенцијата на 22 јули ја извести јавноста дека во време на изборен процес, основната надлежност на Агенцијата е доследно спроведување на Изборниот законик во делот на изборното медиумско претставување, што значи дека редовно се следи известувањето на медиумите и доколку се констатираат прекршувања се покренуваат прекршочни постапки. Одговорот на Агенцијата на објавената информација во вестите на ТВ Телма е објавен на [www.avmu.mk](http://www.avmu.mk).

Агенцијата на 17 јули соопшти дека е непријатно изненадена од фејсбук-статусот на министерот за информатичко општество и администрација Дамјан Манчевски, во кој се вели дека Агенцијата е политизирана затоа што поднела прекршочни постапки против Телма и Алсат – М за прекршување на изборниот молк. Агенцијата го повика министерот да го прочита Изборниот законик пред јавно да изнесува или да споделува мислења, како и досегашните извештаи на ОБСЕ/ОДИХР, во кои редовно позитивно е оценета работата на Агенцијата или Изјавата за прелиминарни наоди и заклучоци на Специјалната мисија за проценка на изборите на ОБСЕ, во која, исто така, се нотирани повреди на изборниот молк на традиционалните медиуми.

Согласно заложбите за транспарентност и отчетност и следејќи ја воспоставената пракса за објавување на трошоците на директорот Зоран Трајчевски на секои шест месеци, Агенцијата ја извести јавноста дека во периодот од 1 јануари до 30 јуни 2020 година, директорот Трајчевски, при вршење на својата функција, има направено трошоци во вкупен износ од 133.874,00 денари, и тоа за патувања во странство – 46.824,00 денари од кои за авионски билети – 19.155,00 денари и за хотелско сместување – 27.669,00 денари; трошоци за репрезентација во земјава (угостителски услуги) – 70.145,00 денари и за службен мобилен телефон – 16.905,00 денари.

**Надзори врз радиодифузери, ОЈЕКМ, даватели на аудиовизуелни медиумски услуги по барање и печатени медиуми**

**Радиодифузери**

Агенцијата изврши редовен административен надзор врз сите 116 радиодифузери коишто емитуваат телевизиска и радио програма за обврската, по втор пат оваа година, најдоцна до 30 јуни, на сопствената програма да ги објават податоците за сопственичка структура, уредништво и извори на финансирање во претходната година, во ударните термини, и снимка од објавата да достават до Агенцијата во рок од 15 дена од денот на објавувањето. При надзорот не се констатирани прекршувања.

Редовен програмски и административен надзор за почитувањето на повеќе обврски - правилата за емитување аудиовизуелни комерцијални комуникации, користење телефонски услуги со додадена вредност и телефонско гласање, правилата за емитување игри на среќа, обврските при обезбедување квизови или други облици на наградно учество, заштита на малолетната публика, објава на импресум и информации коишто треба да се направат достапни на корисниците и објава на идентификација на радиодифузерот е извршен врз Алфа ТВ, ТВ Канал 5, ТВ Сител, ТВ Алсат-М и ТВ Телма. При надзорот не се констатирани прекршувања.Редовен програмски надзор за обврската најмалку 51% од вкупно емитуваните програми во текот на годината да бидат европски аудиовизуелни дела и од сопствениот буџет да бидат издвоени најмалку 10% за европски дела од независни продуценти, при што половина од истите да бидат произведени во последните пет години, беше извршен врз ТВ Клан Мацедониа. При надзорот не е констатирано прекршување.

По добиена претставка од физичко лице, извршен е вонреден програмски надзор врз ТВ Телма за почитувањето на обврските за заштита на малолетната публика. При надзорот беше утврдено дека играниот филм „Три дена во септември“ емитуван на 15 јули е погрешно означен како програма од втора категорија (8+) и емитуван во несоодветен временски период од деноноќието, односно пред 20:00 часот, за што е покрената прекршочна постапка. Извршен е и еден контролен програмски надзор врз ТВ Сител, за да се утврди дали радиодифузерот постапил по Решението за преземање меркa јавна опомена, упатена заради непочитување на обврските за заштита на малолетната публика. Надзорот покажа дека во целост е постапено по решението за изрекување мерка јавна опомена.

**Оператори на јавни електронски комуникациски мрежи**

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите Кабел-Л-Нет, Инфел-КТВ, Инел Интернационал, Кабел-Нет, КДС-Кабел Нет, Комбо 2003, Глобалсат и Скупи Кабле. При надзорите не се констатирани прекршувања. Контролен надзор е извршен врз операторите Дрим Сат ИПТВ и Пет Нет, за да се утврди дали истите постапиле по Решенијата за јавно опоменување и за исклучување на реемитувањето на програмските сервиси, упатени заради реемитување програмски сервиси кои не се регистрирани во Агенцијата. Надзорот покажа дека во целост е постапено по решенијата за изрекување мерка јавна опомена.

**Давател на аудиовизуелни медиумски услуги по барање**

Агенцијата изврши редовен програмски надзор врз давателот на АВМУ по барање А1 Македонија, за обврските при пренесување на кинематографски дела, правилата за заштита на малолетните лица и промоција на производството и пристапот до европски аудиовизуелни дела. При надзорот не се констатирани прекршувања.

**Печатени медиуми**

Спроведен е и еден вонреден административен надзор врз Кликер Маркетинг од Скопје, издавач на магазинот „InStore“, за да се утврди дали истиот објавил податоци за назив и адреса на седиштето и уредништвото на печатениот медиум, за одговорното лице, уредниците, печатницата, датум на печатење или препечатување и бројот на печатени примероци. Надзорот покажа дека е исполнета оваа законска обврска.

**Јавна опомена за радиодифузер**

На 26-та седница одржана на 10 јули 2020 година, Советот на Агенцијата донесе решение за изрекување мерка јавна опомена на Алфа ТВ, заради емитување програма изворно на српски јазик, без да биде обезбеден превод на македонски јазик.

